text: Frit lejde på Vejle Bibliotek
  12 august 2011 kl. 09.00
  Vejle Bibliotek fylder 40 år i dag og fejrer det med frit lejde til lånere, der har glemt at aflevere bøger til tiden.
  Hovedbiblioteket i Vejle fylder 40 år og det bliver i dag fejret med manér. Fredag den 12. august vil der dagen igennem være en lang række festlige og lærerige indslag for både store og små - og så venter der oven i købet en helt særlig gave til bibliotekets lånere!
  Det er en gebyrfri dag for aflevering af bøger! Hele dagen kan lånerne  uden bøvl, frit og kvit aflevere dine gamle bøger på ét af kommunens biblioteker.
  